Protokol vedr. Nordirland
Protokollen vedr. Nordirland er en central del af udtrædelsesaftalen mellem Storbritannien og EU. Den blev underskrevet sammen med resten af udtrædelsesaftalen i oktober 2019. Protokollen omhandler det nok vanskeligste emne i udtrædelsesforhandlingerne. Formålet med protokollen er at undgå, at der opstår en hård grænse mellem Republikken Irland og Nordirland, hvilket man anså og anser for at ville være skadeligt for de sociale og økonomiske bånd, der eksisterer på tværs af denne grænse. Grænsen har været et åben grænse siden indgåelsen af Langfredagsaftalen i 1998 mellem de to befolkningsgrupper i Nordirland samt de britiske og irske regeringer. Protokollen fastslår, at Nordirland fortsat er en del af Storbritanniens toldområde og beskytter dermed det indre britiske marked. Men samtidig sikrer den, at nordirske virksomheder bevarer deres adgang til EU's toldunion og etablerer dermed i praksis toldgrænsen mellem EU og tredjelandet Storbritannien i Det Irske Hav i stedet for på den irske ø.